KUPUSNA STENICA

Kupusna stenica je štetočina koja napada biljke iz porodice kupusnjača, kao što su kupus, karfiol, kelj, brokoli i rotkva. Pripada redu stenica (*Hemiptera*) i porodici štitastih stenica (*Pentatomidae*). Ova štetočina je poznata i pod nazivom „štitasta stenica kupusa“ zbog svog karakterističnog izgleda. Kupusna stenica pripada rodu *Eurydema*, a najčešće vrste koje se kod nas javljaju su: *Eurydema ventralis* – crna sa crvenim tačkama/šarama i *Eurydema ornata*– crna sa belim ili žućkastim šarama.

Odrasla stenica je dugačka oko 6–8 mm, sa crnim telom koje je prošarano jarko crvenim ili narandžastim šarama. Njeno telo ima oblik štita, što je karakteristično za ovu grupu insekata. Jaja su sitna, tamna, a larve liče na odrasle jedinke, ali su manje i bez krila.

Kupusna stenica oštećuje biljke tako što sisa sokove iz lišća i glavica kupusa. Na mestima uboda nastaju žute ili bele tačke koje se kasnije suše. Veći broj stenica može izazvati znatno usporavanje rasta biljke, deformacije listova i lošiji prinos. Posebno je opasna u sušnim godinama kada biljke već trpe zbog nedostatka vode.

Kupusna stenica prezimljava kao odrasla jedinka u šumarcima, korovu i biljnom otpadu. U proleće izlazi iz skrovišta i počinje da se hrani i razmnožava. Ženka polaže jaja na donjoj strani listova. U toku jedne godine može imati 2 do 3 generacije, u zavisnosti od vremenskih uslova.

 Preventivne mere zaštite su: uklanjanje biljnih ostataka posle berbe, duboko oranje i obrada zemljišta, uništavanje korova oko parcela, plodored – ne saditi kupusnjače na istom mestu najmanje 3 godine.
 Biološke i mehaničke mere: postavljanje mreža protiv insekata, ručno skupljanje stenica kada ih ima malo, postavljanje lepljivih ploča u žutoj ili beloj boji

 Hemijske mere: Ako je broj stenica veliki, mogu se koristiti insekticidi, ali uvek u skladu sa preporukama stručnjaka i uz poštovanje karence (vremena od prskanja do berbe). Koriste se insekticidi na bazi am. deltametrin, lambda-cihalotrina…

Anđela Protić, dipl. ing.

PSSS Čačak